Vrou glo deur studente aangerandFoto: Google Streetview Volgens die berig is Delia Adonis verlede maand deur die vyf studente by die Stadium on Main-winkelsentrum in Claremont aangerand waar sy as ŉ skoonmaker gewerk het. Sy het glo gesien hoe die mans ŉ ander man aanrand toe hulle uit ŉ nagklub gekom het, waarna sy hulp ontbied het. Adonis het later in die parkeerarea gaan rook toe die vyf studente glo vir haar staan en wag het. “Hulle wou weet hoekom ek die man gehelp het,” het sy gesê. Haar seun, wat deeltyds as ŉ skoonmaker by dieselfde winkelsentrum gewerk het, het sleutels by sy ma kom haal toe hy sien die studente staan in ŉ kring om sy ma en vloek haar. Die seun het glo tussenbeide probeer tree waarna hy glo ook gevloek is. Een van die mans het Adonis glo geskop en sy het geval. Die ander mans het haar glo ook geskop terwyl sy op die grond gelê het. Kapt. Frederick van Wyk, woordvoerder van die polisie, het aan The Star gesê die aanranding word ondersoek. Volgens die berig word ŉ polisiebeampte van regsverydeling en omkopery aangekla nadat hy glo gepoog het om die saak te laat “verdwyn”.